Publication: Magyar Közlöny
Issue: MK-2000-55 (Year: 2000, Number: 55)
Era: 1990-2004
Section: 
Paragraph Index: 4

1999. november 19.” „A Magyar Köztársaság berlini Nagykövetsége nagyrabecsülését fejezi ki Új-Zéland Nagykövetségének, és van szerencséje visszaigazolni Új-Zéland Külügyminisztériumának 58/343/1. számú, 1999. november 19-én kelt szóbeli jegyzékét. A Magyar Köztársaság berlini Nagykövetsége tájékoztatja a tisztelt Nagykövetséget, hogy a Magyar Köztársaság Kormánya örömmel nyugtázza az új-zélandi fél döntését, amellyel lehetővé teszi, hogy a Magyar Köztársaság állampolgárai 2000. március 1-jétől legfeljebb három hónapos tartózkodás időtartamára vízum nélkül léphetnek be és tartózkodhatnak Új-Zélandon. A Magyar Köztársaság és Új-Zéland közötti állampolgári kapcsolatok szélesítésének óhajától vezérelve, valamint viszonozva az új-zélandi félnek a magyar állampolgárok számára nyújtott beutazási és tartózkodási kedvezményét, a Magyar Köztársaság Kormánya 2000. március 15től az új-zélandi állampolgárok számára biztosítja a vízummentes beutazás és tartózkodás jogát az alábbi feltételekkel. A Magyar Köztársaság idegenrendészeti jogszabályaiban foglaltak teljesítése mellett, az érvényes útlevéllel rendelkező új-zélandi állampolgárok 2000. március 15-től vízum nélkül léphetnek be a Magyar Köztársaság területére, a nemzetközi utasforgalom számára megnyitott határátkelőhelyeken. Az új-zélandi állampolgárok látogatás, turizmus, valamint nem munkavállalás vagy jövedelemszerző tevékenység folytatását célzó beutazás esetén legfeljebb 90 napig, vízum nélkül tartózkodhatnak a Magyar Köztársaság területén. A 90 napot meghaladó beutazási és tartózkodási szándék esetén, valamint ha az új-zélandi állampolgár munkát kíván vállalni, vagy jövedelemszerző tevékenységet kíván folytatni, illetve be kíván vándorolni, vízumkérelmet kell benyújtania a Magyar Köztársaság konzuli vagy diplomáciai képviseletén. A Magyar Köztársaság berlini Nagykövetsége megállapítja, hogy a jelen szóbeli jegyzékkel és Új-Zéland Külügyminisztériumának 58/343/3. számú, 1999. november 19-én kelt szóbeli jegyzékével a két ország állampolgárainak vízummentes beutazását és tartózkodását szabályozó rendszer jött létre, amelyet a magyar fél kész az új-zélandi féllel azonos ideig fenntartani. A Magyar Köztársaság berlini Nagykövetsége ezen alkalmat is megragadva, Új-Zéland berlini Nagykövetségét kiváló nagyrabecsüléséről biztosítja. Berlin, 2000. március 7.”

Source: https://magyarkozlony.hu/hivatalos-lapok/ec40f36decc26822970ae7efb53f1f810e36b5cd/dokumentumok/5bd98f266b191a1ded02ae262d6b25556117c440/letoltes